Börn | Meðganga og fæðing | mbl | 4.12.2019 | 19:00 | Uppfært 5.12.2019 13:04 Áttu von á stúlku en eignuðust dreng Foreldrarnir Valgeir og Jórunn þreytt og sátt á leiðinni heim af fæðingardeildinni með son sinn . Jórunn er með bæði bleik og blá blóm . Jórunn Pála Jónasdóttir , varaborgarfulltrúi Sjálfstæðisflokksins , eignaðist son með sambýlismanni sínum , Valgeiri Valgeirssyni , 2. desember . Sonurinn kom nokkuð óvænt í heiminn en foreldrarnir höfðu búið sig undir að eignast dóttur . Fjölskyldan er að vonum ánægð með drenginn þó svo að kynið hafi komið á óvart . Segir Valgeir að drengurinn hafi tekið sig vel út í bleiku heimfararsetti . „ Þann 2.12.19 kl. 09:06 kom heldur betur óvæntur glaðningur inn í líf okkarJórunnar . Það kom nefnilega þessi myndardrengur upp í fangið okkar en það uppgötvaðist ekki fyrr en fimm mínútum eftir fæðinguna þegar barnið átti að fá K-vítamín í lærið . Þá sér Jórunn að barnið er drengur en við erum búin að vera að undirbúa okkur fyrir að fá stelpu í hendurnar síðan í júlí eftir að við „ kíktum í pakkann “ . En okkur er alveg sama um hvaða kyn kom því barnið er gjörsamlega fullkomið og okkar maður tók sig svakalega vel út í bleika heimfararsettinu , “ skrifaði Valgeir á Facebook . Stóru systur ánægðar með litla bróður . Fyrir átti Valgeir tvær dætur og er fjölskyldan því nú orðin fimm manna fjölskylda . Valgeir segir í samtali við Mbl.is að systurnar séu hæstánægðar með litla bróður . Barnavefur Mbl.is óskar fjölskyldunni til hamingju með drenginn .